CELEX: 
Language: hu
Date: 2019-01-14 00:00:00
Title: A BIZOTTSÁG (EU) .../... FELHATALMAZÁSON ALAPULÓ RENDELETE az (EU) 2017/625 európai parlamenti és tanácsi rendeletnek a határállomásokon hatósági ellenőrzéseknek alávetendő szállítmánykategóriák tekintetében történő módosításáról

INDOKOLÁS
            
            
               1.A FELHATALMAZÁSON ALAPULÓ JOGI AKTUS HÁTTERE
            
            
               A hatósági ellenőrzésekről szóló (EU) 2017/625 rendelet meghatározza az agrár-élelmiszerláncra vonatkozó uniós jogszabályok helyes alkalmazásának vizsgálatára szolgáló hatósági ellenőrzések és egyéb hatósági tevékenységek keretét. Ezek magukban foglalják a harmadik országokból az Unióba beléptetett állatokon és árukon elvégzett hatósági ellenőrzéseket.
            
            
               E felhatalmazáson alapuló jogi aktus célja az összetett termékek, valamint a széna és a szalma hozzáadása azon szállítmánykategóriákhoz, amelyeket az Unióba történő beléptetésükkor hatósági ellenőrzésnek kell alávetni.
            
            
               A törvény ugyanakkor más jogi aktusokhoz kapcsolódik, amelyek a következőket állapítják meg:
            
            
               ·az összetett termékek egyes kategóriáinak mentesítése a határállomásokon végzett hatósági ellenőrzések alól (a hatósági ellenőrzésekről szóló rendelet 48. cikke alapján), amely intézkedés 2021. április 21-től alkalmazandó, addig pedig a jelenlegi mentességek alkalmazandók;
            
            
               ·az érintett összetett termékek jegyzéke, beleértve azok KN-kódját is (a hatósági ellenőrzésekről szóló rendelet 47. cikke (2) bekezdésének a) pontja alapján);
            
            
               ·azon behozatali feltételek, amelyeket 2021. április 21-től kell alkalmazni az összetett termékek különböző kategóriáira, valamint a szénára és a szalmára (a hatósági ellenőrzésekről szóló rendelet 90. és 126. cikke, valamint az állategészségügyi rendelet 234. cikkének (2) bekezdése, 237. cikkének (4) bekezdése és 239. cikkének (2) bekezdése alapján), mint például a jegyzékbe vételre, a bizonyítványokra és a tanúsítványokra vonatkozó követelmények.
            
            
               2.AZ AKTUS ELFOGADÁSÁT MEGELŐZŐ KONZULTÁCIÓK
            
            
               A Bizottság több alkalommal konzultált a hatósági ellenőrzésekkel foglalkozó (E00911) szakértői csoporttal, és számos találkozót tartottak az érintett érdekelt felekkel.
            
            
               A Bizottság honlapján (https://ec.europa.eu/info/law/better-regulation/have-your-say_en) keresztül biztosított azon lehetőség, hogy a felhatalmazáson alapuló rendelet tervezetéről a nyilvánosság visszajelzést adjon, egyetlen megjegyzést eredményezett egy állampolgártól, amely azt javasolja, hogy a hatósági ellenőrzésekről szóló rendelet 47. cikke (1) bekezdésének b) pontjában az állati melléktermékeken kívül „származó termékekre” is hivatkozni kellene, hogy az összhangban legyen az említett rendelet 1. cikkének (2) bekezdésével. Az (EU) 2017/625 rendelet 47. cikke (3) bekezdésében említett felhatalmazás, amely lehetővé teszi a Bizottság számára, hogy módosítsa a hatósági ellenőrzésekről szóló rendelet 47. cikkének (1) bekezdésében említett kategóriákat, nem rendelkezik arról a lehetőségről, hogy a származó termékeket is be lehessen vonni az említett rendelkezésbe.
            
            
               3.A FELHATALMAZÁSON ALAPULÓ JOGI AKTUS JOGI ELEMEI
            
            
               A jogalap az (EU) 2017/625 rendelet 47. cikkének (3) bekezdése.
            
            
               A BIZOTTSÁG (EU) .../... FELHATALMAZÁSON ALAPULÓ RENDELETE
            
            
               (2019.1.14.)
            
            
               az (EU) 2017/625 európai parlamenti és tanácsi rendeletnek a határállomásokon hatósági ellenőrzéseknek alávetendő szállítmánykategóriák tekintetében történő módosításáról
            
            
               (EGT-vonatkozású szöveg)
            
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre,
            
         
         
            
               tekintettel az élelmiszer- és takarmányjog, valamint az állategészségügyi és állatjóléti szabályok, a növényegészségügyi szabályok és a növényvédő szerekre vonatkozó szabályok alkalmazásának biztosítása céljából végzett hatósági ellenőrzésekről és más hatósági tevékenységekről, továbbá a 999/2001/EK, a 396/2005/EK, az 1069/2009/EK, az 1107/2009/EK, az 1151/2012/EU, a 652/2014/EU, az (EU) 2016/429 és az (EU) 2016/2031 európai parlamenti és tanácsi rendelet, az 1/2005/EK és az 1099/2009/EK tanácsi rendelet, valamint a 98/58/EK, az 1999/74/EK, a 2007/43/EK, a 2008/119/EK és a 2008/120/EK tanácsi irányelv módosításáról, és a 854/2004/EK és a 882/2004/EK európai parlamenti és tanácsi rendelet, a 89/608/EGK, a 89/662/EGK, a 90/425/EGK, a 91/496/EGK, a 96/23/EK, a 96/93/EK és a 97/78/EK tanácsi irányelv és a 92/438/EGK tanácsi határozat hatályon kívül helyezéséről szóló, 2017. március 15-i (EU) 2017/625 európai parlamenti és tanácsi rendeletre
                  1
                (a hatósági ellenőrzésekről szóló rendelet) és különösen annak 47. cikke (3) bekezdésére,
            
            
               mivel:
            
            
               (1)Az (EU) 2017/625 európai parlamenti és tanácsi rendelet meghatározza az Uniós élelmiszer- és takarmányjog helyes alkalmazásának vizsgálatára szolgáló hatósági ellenőrzések és egyéb hatósági tevékenységek keretét. Ez a keret magában foglalja a harmadik országokból az Unióba beléptetett állatokon és árukon elvégzett hatósági ellenőrzéseket.
            
            
               (2)Az (EU) 2017/625 rendelet bizonyos állat- és árukategóriák tekintetében előírja, hogy minden egyes szállítmányt az Unióba történő első beléptetés helye szerinti kijelölt határállomáson hatósági ellenőrzés alá kell vonni, mivel az állatok és az áruk e kategóriái kockázatot jelenthetnek az emberek és az állatok egészségére.
            
            
               (3)Az (EU) 2017/625 rendeletben már felsorolt szállítmányok kategóriáin kívül a növényi eredetű termékeket és feldolgozott állati eredetű termékeket egyaránt tartalmazó élelmiszereket (összetett termékek), valamint a szénát és a szalmát a határállomásokon hatósági ellenőrzéseknek kell alávetni, mivel azok kockázatot jelenthetnek az emberek és az állatok egészségére.
            
            
               (4)Az (EU) 2017/625 rendeletet ezért ennek megfelelően módosítani kell.
            
            
               (5)Mivel az (EU) 2017/625 rendelet 2019. december 14-től alkalmazandó, e rendeletet is az említett időponttól kezdve kell alkalmazni.
            
            
               ELFOGADTA EZT A RENDELETET:
            
            
               1. cikk
            
            
               Az (EU) 2017/625 rendelet 47. cikke (1) bekezdésének b) pontja helyébe a következő szöveg lép: 
            
            
               „b)állati eredetű termékek, szaporítóanyagok, állati melléktermékek, széna és szalma, valamint növényi eredetű termékeket és feldolgozott állati eredetű termékeket egyaránt tartalmazó élelmiszerek (»összetett termékek«)”;
            
            
               2. cikk
            
            
               Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            
            
               Ezt a rendeletet 2019. december 14-től kell alkalmazni.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, -án/-én. 2019.1.14.
            
            
               
                     a Bizottság részéről
               
               
                     elnök
                     Jean-Claude JUNCKER
               
               
            
         
         
            
                  
                     (1)
                  
                        HL L 95., 2017.4.7., 1. o.